Ifølge Udenrigsministeriet er det de rejsendes eget ansvar at kommer retur til Danmark. Over 400 er registeret på danskerlisten i Sydafrika.

Morten Christensen fra Brovst har svært ved at finde ord for det forløb, han har været igennem det seneste døgn. - Det er fuldstændig uacceptabelt og det rene vanvid, siger han. Sammen med sin kæreste og bror var han fredag på vej hjem fra en ferie i Sydafrika, da han sammen med omkring 600 andre flypassagerer blev tilbageholdt i Schiphol-lufthavnen i Amsterdam i Holland. Årsagen er en ny og bekymrende coronavariant, der er fundet i Sydafrika. Derfor skulle samtlige passagerer fra to fly fra Sydafrika testes ved ankomst, og efterfølgende er 61 af passagererne testet positiv for coronavirus. Det er endnu uvist, hvorvidt nogen af dem er smittet med den nye Omikron-variant. Stod mange tæt sammen De tre danskeres fly fra Johannesburg landede i Amsterdam klokken 10.30, men de måtte vente seks timer, før de fik lov at forlade flyet. Trængslerne var dog langt fra overstået, for inde i gaten blev passagererne på ny sat til at vente i køen til test. - Der var rigtig mange mennesker. Vi stod som sild i en tønde og ventede på at komme ind og blive testet. Vi kunne ikke rigtig få nogen svar på noget, siger Morten Christensen. Uvisheden fortsatte i mange timer, mens de tre nordjyder sammen med de andre flypassagerer ventede på deres testsvar i en afsidesliggende del af lufthavnen, hvor der blev opstillet feltsenge. Især tvivlen om, hvorvidt de ville få lov til at rejse videre, fyldte meget. - Der lå børn og sov på gulvet, og vi ventede mange timer på at få noget mad, siger Morten Christensen. Først ved midnat fik de bekræftet, at de måtte rejse videre med en negativ test. - Så spurgte jeg ham medarbejderen om, "hvad nu hvis 100 af dem i det her rum er positive?", men han kunne ikke svare på, hvad det ville betyde for den situation, vi stod i, siger Morten Christensen. Positive vadede rundt blandt negative Cirka klokken 04.30 kom svaret: De tre danskere var alle testet negativ for coronavirus. Men som tidligere nævnt blev 61 andre testet positive. Ifølge Morten Christensen var der stadig stort set ingen kommunikation om, hvordan de enkelte grupper skulle forholde sig. Til B.T., der også har talt med danskeren, fortæller han, at nogle af de smittede efterfølgende stadig vadede rundt blandt de andre passagerer, fordi de ikke vidste, hvad de skulle gøre. Undervejs voksede vreden og frustrationen blandt de hundredvis af strandede passagerer. - Mest af alt synes jeg egentlig bare hele situationen har været grebet dårligt an med den store uvished, siger nordjyden til TV 2. Efter planen kommer de tre danskere med et fly mod Aalborg klokken 16.15 lørdag eftermiddag. Flere hundrede danskere i Sydafrika Ved ankomst til Danmark skal de tre nordjyder ifølge de danske myndigheder selvisolere i ti dage efter indrejse. De kan afbryde isolationen med en negativ PCR-test, som er taget tidligst på fjerdedagen. Det gælder, selvom man er vaccineret. Morten Christensens forældre befinder sig stadig i Sydafrika og er endnu ikke rejst hjem. I et skriftlige svar til TV 2 oplyser Udenrigsministeriet, at der i dag er registreret omkring 440 på den såkaldte danskerliste for Sydafrika og knap 70 i de øvrige nabolande, der er gjort røde. - Vi fraråder alle rejser til regionen på grund af forekomsten af den bekymrende virusvariant Omikron. Men det er den rejsendes eget ansvar, om man vælger at rejse og også, hvordan man kommer retur til Danmark, lyder det i svaret. Ifølge ministeriet er der fortsat kommercielle fly tilgængelige, men de danske myndigheder gør opmærksom på, at det flere luftfartsselskaber allerede har indstillet sine flyvninger fra Sydafrika, og at det kan blive svært at få et fly til Europa. - Vi anbefaler, at man omgående kontakter sit fly- eller rejseselskab for at undersøge hjemrejsemulighederne, oplyser Udenrigsministeriets Borgerservice.